*Szilágyi Ákos*

**A pacahal** (részlet)

Kék tófüzetben él, lapul,

Nem úszik – ömlik, ó!

Jó, ha ezt veszed alapul:

E hal füzetlakó.

Ha irkalapra pottyan épp,

Remeg mint a pacal,

Nem úszik holmi potykaként

A büszke pacahal!

Szóval füzetben él e hal,

Bár ez kockázatos!

Ha toll pecáz rá, elinal,

Halála – itatós.

A kockahálón átbujik

S néz rád pacahalad,

S a többi kocka hurkain

Is szépen áthalad.

Ha elpacázod – megpucol,

Mozgása cikk-cakkos,

Virgonckodik, veled dacol,

Bár néha pocakos.

Nem kell neki pacakukac,

Kukaccal nem vacakol –

Délceg mint egy herceg s vonul

Éj pacája – pacahold.